DECRETO 81/2011, do 14 de abril, polo que se aproba o cambio de titularidade da rúa Calvo Sotelo, integrada por uns treitos das estradas autonómicas C-535 (Becerreá-Vendas de Narón, de 530 m de lonxitude), LU-636 (p.k. 0+530 ao 0+830) e LU-633 (p.k. 47+770 ao 49+070), a prol do Concello de Sarria.
Consellería de Presidencia, Administracións Públicas e Xustiza — III. Outras disposicións — 16/05/2011

A teor do previsto no artigo 5 da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da comunidade autónoma deberán ser aprobados por decreto da Xunta de Galicia, por proposta da consellería competente en materia de estradas e logo do acordo entre as administracións afectadas.
Por outra parte, a citada Lei de estradas dispón, no artigo 54, que as estradas autonómicas ou provinciais ou os treitos determinados delas en que a circulación adquira características urbanas, se lles entregarán aos respectivos concellos. O expediente promoverase por proposta do concello ou da administración titular da estrada e será resolto polo Consello da Xunta de Galicia, por proposta da consellería competente en materia de estradas, logo de informe de ambos os organismos.
No punto 13 da cláusula terceira do convenio asinado entre o Concello de Sarria e a Xunta de Galicia prevese a transferencia, a prol do Concello de Sarria, duns treitos en solo urbano da denominada rúa Calvo Sotelo, de tal xeito que se procede ao inicio do procedemento administrativo da transferencia.
A Dirección Xeral de Infraestruturas, de acordo co informe emitido polos servizos técnicos competentes, formula proposta favorable á transferencia da titularidade da rúa Calvo Sotelo, que está formada polos treitos das estradas autonómicas C–535 (Becerreá–Vendas de Narón, de 530 m de lonxitude), LU–636 (p.k. 0+530 ao 0+830) e LU–633 (p.k. 47+770 ao 49+070) a prol do Concello de Sarria. Desta proposta déuselle traslado ao Concello de Sarria que, con data do 21 de febreiro de 2011, manifesta a súa aceptación.
A Consellería de Medio Ambiente, Territorio e Infraestruturas considera adecuado o cambio de titularidade das estradas mencionadas, tendo en conta que adquiriron características netamente urbanas.
Polo exposto, consonte o previsto na Lei 4/1994, do 14 de setembro, de estradas de Galicia, tras o acordo entre as administracións afectadas, por proposta do conselleiro de Medio Ambiente, Territorio e Infraestruturas, logo de deliberación do Consello da Xunta de Galicia na súa reunión do día catorce de abril de dous mil once,
DISPOÑO:
Artigo 1
Apróbase o cambio de titularidade, a prol do Concello de Sarria, da ruá Calvo Sotelo, que está integrada polos seguintes treitos de estradas autonómicas:
C-535 (Becerreá–Vendas de Narón), de 530 m de lonxitude.
LU-636 (Sarria (LU–546)–Becerreá (N-VI): p.k. 0+530 ao 0+830.
LU-633 (Pedrafita (N–VI)–Alto do Hospital (N-540): p.k. 47+770 ao 49+070.
Artigo 2
En aplicación do artigo 4 da Lei 4/1994, do 14 de setembro, de estradas de Galicia, as entidades locais no marco das súas competencias, e de acordo cos correspondentes plans de estradas, aprobarán a relación de estradas da súa titularidade. De acordo co exposto, o Concello de Sarria deberá incorporar ao seu Plan de estradas as vías a que se refire este decreto.
Artigo 3
A entrega das vías formalizarase, no prazo dos dous meses seguintes ao da publicación deste decreto no
Diario Oficial de Galicia
, mediante a sinatura da correspondente acta de entrega.
Artigo 4
Correspóndenlle ao Concello de Sarria, a partir da formalización da acta de entrega, todas as actividades de xestión, mantemento, conservación e explotación da vía; así como o exercicio das funcións de disciplina viaria e calquera outra que poida corresponderlle como nova Administración titular da estrada.
Disposición derradeira
Este Decreto producirá efectos desde o día seguinte ao da súa publicación no
Diario Oficial de Galicia
.
Santiago de Compostela, catorce de abril de dous mil once.